Un tribunal brazilian ar putea decide miercuri dacă Robinho, fostul internaţional brazilian condamnat în lipsă pentru viol în Italia în 2013, ar trebui să îşi ispăşească pedeapsa cu închisoarea în Brazilia, unde a fugit înainte de condamnare, relatează RMC Sport, potrivit news.ro.
Un tribunal brazilian urmează să decidă dacă Robinho, condamnat în Italia la o pedeapsă cu închisoarea pentru viol în grup la Milano în 2013, îşi va executa pedeapsa în Brazilia. Robinho, care juca pentru AC Milan la momentul incidentului, se întorsese deja în Brazilia când a fost condamnat la nouă ani de închisoare de către justiţia italiană în 2017, sentinţă confirmată de Curtea de Casaţie în ianuarie 2022.
ROBINHO SE CONSIDERĂ O VICTIMĂ A RASISMULUI
Constituţia Braziliei nu permite extrădarea cetăţenilor săi, motiv pentru care Italia a cerut în februarie 2023 ca Robinho să îşi ispăşească pedeapsa în ţara sa natală, lucru posibil de la intrarea în vigoare a unei legi braziliene în 2017. Dacă magistraţii Curţii Superioare de Justiţie (STJ) vor accepta această cerere, va fi pentru prima dată când o pedeapsă pronunţată în străinătate va putea fi executată în Brazilia, a declarat pentru AFP avocatul criminalist Leonardo Pantaleao, care a calificat acest caz drept unul "inedit".
Decizia poate fi pronunţată miercuri, dar este de asemenea posibil ca unul dintre judecători să ceară mai mult timp pentru a analiza cazul. STJ nu este obligat să se pronunţe asupra fondului cauzei, ci doar să evalueze dacă cererea instanţei italiene este admisibilă din punct de vedere juridic. Chiar dacă această solicitare este acceptată, Robinho, în vârstă de 40 de ani, nu ar trebui să fie încarcerat imediat, deoarece sunt posibile şi alte căi de atac, în special în faţa Curţii Supreme din Brazilia, a explicat Pantaleao.
Fostul internaţional brazilian, care are 100 de selecţii pentru ţara sa, a fost găsit vinovat în Italia de viol în grup asupra unei tinere albaneze care îşi sărbătorea a 23-a aniversare într-un club de noapte din Milano. Potrivit actului de acuzare, Robinho şi alţi cinci brazilieni şi-au pus victima să bea "până când aceasta a fost inconştientă şi incapabilă să se apere" şi apoi au avut "relaţii sexuale cu ea de mai multe ori.
Fostul atacant şi-a susţinut întotdeauna nevinovăţia, aşa cum a făcut-o şi duminică, atribuind condamnarea sa "rasismului". "A fost ceva consensual. Nu am negat niciodată (că am avut relaţii cu victima). Aş fi putut nega pentru că nu s-a găsit ADN-ul meu, dar nu sunt un mincinos", a declarat el într-un interviu acordat postului brazilian TV Record. "Am jucat în Italia timp de patru ani şi am văzut o mulţime de poveşti despre rasism (...). Cei care m-au condamnat sunt aceiaşi care nu fac nimic în privinţa rasismului", a mai spus el.
Săptămâna trecută, preşedintele brazilian Luiz Inacio Lula da Silva s-a declarat în favoarea executării de către Robinho a pedepsei în propria ţară, pentru a "plăti preţul iresponsabilităţii sale". Fostul fotbalist "a fost mai norocos decât 99% dintre tinerii brazilieni, a făcut mulţi bani şi a devenit foarte faimos. Nu avea nevoie să facă asta", a adăugat Lula, pentru care violul este o crimă "de neiertat".
Format la Santos, clubul "Regelui Pele", Robson de Souza, cunoscut sub numele de Robinho, a jucat la mari cluburi europene precum Real Madrid, Manchester City şi AC Milan, dar cariera sa nu a atins niciodată culmile pe care părea să le promită. În 2020, a încercat o ultimă revenire la Santos, dar contractul său a fost reziliat în faţa presiunii fanilor şi a sponsorilor din cauza condamnării sale pentru viol, punând astfel capăt definitiv carierei sale.